**Прилог 3**

**УПУТСТВО ЗА ИЗРАДУ ИЗВЕШТАЈА О НАПЛАЋЕНИМ НАКНАДАМА**

 1. Пружалац платних услуга дужан је да у одговарајућем обрасцу из прилога 1 и 2 ове одлуке (у даљем тексту: образац ИНК) прикаже све накнаде и камате које је у току претходне календарске године наплатио од корисника платних услуга, односно све камате које је платио кориснику платних услуга у вези с платним рачуном, односно пакетом платног рачуна за који му израђује образац ИНК.

 Пружалац платних услуга накнаде и камате из става 1. ове тачке приказује сходном применом упутства за приказивање накнада предвиђеног у одлуци којом се утврђују садржај и форма прегледа услуга и накнада повезаних с платним рачуном.

 2. При попуњавању обрасца ИНК, пружалац платних услуга не може мењати његову форму, нити садржину предефинисаних елемената.

 3. У обрасцу ИНК наплаћене накнаде и камате пружалац платних услуга исказује у динарима, с тим да камате за платне рачуне који се воде у страној валути исказује и у тој страној валути.

 За платни рачун који се води у страној валути, пружалац платних услуга обавезан је да у фусноти, словима величине 9 pt, наведе начин на који се врши прерачунавање у динаре при наплати накнаде.

 4. Образац ИНК:

 а) приказује се у формату А4, хоризонтално постављен;

 б) на врху прве странице садржи назив „ИЗВЕШТАЈ О НАПЛАЋЕНИМ НАКНАДАМА за корисника платних услуга – потрошача“, ако се односи на образац из Прилога 1 ове одлуке за корисника платних услуга који је потрошач, односно „ИЗВЕШТАЈ О НАПЛАЋЕНИМ НАКНАДАМА за корисника платних услуга – предузетника/правно лице“, уколико се односи на образац из Прилога 2 ове одлуке за корисника платних услуга који је предузетник или правно лице; назив је приказан у средини и између логоа пружаоца платних услуга у горњем левом углу документа и заједничког симбола утврђеног у обрасцу ИНК у горњем десном углу документа;

 в) садржи заједнички симбол димензија 2,5 х 2,5 cm на месту утврђеном у обрасцу ИНК из прилога 1 и 2 ове одлуке.

 5. Тип слова који се користи у обрасцу ИНК је *Arial*.

 6. Пружалац платних услуга при уношењу информација у образац ИНК поштује следеће параметре: проред између редова је једнострук, размак између пасуса 0 pt пре и 6 pt после навођења различитих начина пружања одређене услуге и одговарајуће накнаде.

 7. Пружалац платних услуга попуњава образац ИНК словима величине 11 pt.

 Назив у обрасцу ИНК „ИЗВЕШТАЈ О НАПЛАЋЕНИМ НАКНАДАМА за корисника платних услуга – потрошача”, односно „ИЗВЕШТАЈ О НАПЛАЋЕНИМ НАКНАДАМА за корисника платних услуга – предузетника/правно лице” исписан је задебљаним словима величине 16 pt.

 У табели *Детаљан приказ плаћених накнада у вези с платним рачуном:*

 а) називи колона „УСЛУГА“ и „НАКНАДА“ исписани су задебљаним словима величине 14 pt;

 б) називи колона: „Назив услуге“, „Колико пута је услуга коришћена“, „Висина накнаде по услузи“, „Колико пута је накнада наплаћена“ и „Укупно“ исписани су задебљаним словима величине 12 pt;

 в) називи редова: „Опште услуге повезане с платним рачуном“, „Безготовинске платне трансакције (изузев трансакција платним картицама)“, „Платне картице и готов новац“, „Прихватање платних инструмената“, „Дозвољено прекорачење рачуна“, Остале услуге повезане с платним рачуном и плаћене накнаде (које нису приказане у претходним елементима) и „Укупно плаћенe накнадe“ исписани су задебљаним словима величине 12 pt;

 г) називи услуга с Листе репрезентативних услуга који су наведени у оквиру одређених редова исписани су задебљаним словима величине 11 pt.

 У табелама *Детаљан приказ плаћених камата у вези с платним рачуном* и *Детаљан приказ зарађених камата у вези с платним рачуном*:

 а) називи колона: „Услуга“, „Каматна стопа“ и „Камата“ исписани су задебљаним словима величине 12 pt;

 б) називи редова: „Укупно плаћене камате“ и „Укупно зарађене камате“ исписани су задебљаним словима величине 12 pt.

 8. Странице обрасца ИНК морају бити нумерисане.

 9. На месту предвиђеном за лого пружаоца платних услуга уноси се лого величине која је иста као величина заједничког симбола. Пружалац платних услуга може приказати свој лого у боји само ако је и заједнички симбол у боји.

 10. У елемент *Назив пружаоца платних услуга* уписује се пословно име пружаоца платних услуга који води платни рачун у вези с којим издаје извештај о наплаћеним накнадама за корисника платних услуга – задебљано и с левим поравнањем.

 11. У елемент *Контакт подаци пружаоца платних услуга* уписује се адреса седишта пружаоца платних услуга, задебљано и с левим поравнањем.

 12. У елемент *Корисник платних услуга* уписује се, задебљано и с левим поравнањем, име, односно пословно име корисника платних услуга који је с пружаоцем платних услуга закључио оквирни уговор о платним услугама на основу којег му је тај пружалац платних услуга у периоду за који се издаје извештај о наплаћеним накнадама водио платни рачун и пружао услуге повезане с платним рачуном.

 13. У елемент *Контакт подаци корисника платних услуга* уписује се адреса становања, односно седишта корисника платних услуга, задебљано и с левим поравнањем.

 14. У елемент *Назив платног рачуна* уписује се, задебљано и с левим поравнањем, назив врсте рачуна у вези с којим се израђује извештај о наплаћеним накнадама. Ако пружалац платних услуга нуди платни рачун као део пакета услуга, у овај елемент се на описани начин уписује назив тог пакета.

 15. У елемент *Број платног рачуна* уписује се, задебљано и с левим поравнањем, број платног рачуна у вези с којим се израђује извештај о наплаћеним накнадама.

 16. У елемент *За* *период* уписује се календарски период за који пружалац платних услуга израђује извештај о накнадама (нпр. „01. 01. 2020 – 31. 12. 2020.“) – задебљано и с левим поравнањем.

 17. У елемент *Датум* уписује се датум када је пружалац платних услуга израдио извештај о наплаћеним накнадама, и то у формату ДД. ММ. ГГГГ. (нпр. „28. 02. 2020.“) – задебљано и с левим поравнањем.

Табела *Сажет приказ накнада и камата у вези с платним рачуном*

 18. У табели *Сажет приказ накнада и камата у вези с платним рачуном*, пружалац платних услуга, у одговарајућим пољима, уписује задебљано и с десним поравнањем – укупне износе накнада и камата које је у извештајном периоду наплатио кориснику платних услуга, односно укупан износ камате коју је у извештајном периоду платио кориснику платних услуга.

Табела *Детаљан приказ плаћених накнада у вези с платним рачуном*

 19. У табели *Детаљан приказ плаћених накнада* *у вези с платним рачуном*, пружалац платних услуга уписује податке о свим накнадама које је наплатио кориснику платних услуга у вези са услугама повезаним с платним рачуном у извештајном периоду, и то према томе:

 а) које услуге повезане с платним рачуном је корисник користио;

 б) колико пута је корисник користио услуге повезане с платним рачуном;

 в) колика је била висина накнаде по врсти услуге коју је корисник платних услуга користио;

 г) колико пута је пружалац платних услуга наплатио накнаду за коришћену услугу;

 д) колико износи укупна наплаћена наканда у вези с коришћеном услугом.

 Ако је у оквиру извештајног периода наплаћивао различите накнаде по услузи у мањим периодима (нпр. у првих шест месеци наплаћивао је различиту накнаду у односу на последњих шест месеци у години) – пружалац платних услуга у обрасцу ИНК уписује податке за сваки тај период у којем је кориснику наплаћивао одређену накнаду за услугу повезану с платним рачуном.

 За услуге с Листе репрезентативних услуга, пружалац платних услуга уписује податке о броју коришћења и накнадама према начину и редоследу на који је те услуге навео у обрасцу у којем је наведен преглед услуга и накнада за корисника платних услуга, у складу са одлуком којом се уређују садржај и форма прегледа услуга и накнада повезаних с платним рачуном.

 Ако је кориснику платних услуга издао кредитне картице које нису повезане с платним рачунима које води за тог корисника – пружалац платних услуга информације о накнадама и каматама у вези с коришћењем свих тих кредитних картица приказује у обрасцу ИНК који израђује за платни рачун који је корисник платних услуга највише користио у извештајном периоду.

 За услуге повезане с платним рачуном које је корисник платних услуга користио у извештајном периоду а које нису обухваћене услугама из става 3. ове тачке – пружалац платних услуга податке о томе колико је пута услуга коришћена и о накнадама уписује у одговарајуће елементе под насловом *Остале услуге повезане с платним рачуном и плаћене накнаде*, узимајући у обзир природу и главне карактеристике сваке од тих услуга.

 Ако одређену услугу повезану с платним рачуном према њеној природи и главним карактеристикама није могуће класификовати у предефинасане елементе табеле *Детаљан приказ плаћених накнада у вези с платним рачуном* – пружалац платних услуга податке о томе колико је пута услуга коришћена и о накнадама у вези с том услугом уписује у оквиру елемента *Остале услуге повезане с платним рачуном и плаћене накнаде* *(које нису приказане у претходним елементима)* на крају табеле *Детаљан приказ плаћених накнада у вези с платним рачуном.*

 20. У колони *Колико пута је услуга коришћена*, пружалац платних услуга уписује, с десним поравнањем, број који означава колико пута је одређена услуга коришћена током извештајног периода, узимајући у обзир учесталост коришћења одређене услуге (да ли се услуга користи једнократно, дневно, месечно, годишње или према броју извршених платних трансакција). Ако је нека услуга коришћена у оквиру количине услуга обухваћене пакетом услуга (нпр. 10 платних трансакција које пружалац платних услуга пружа без накнаде у оквиру пакета услуга), пружалац платних услуга и ту услугу наводи у елементу *Колико пута је услуга коришћена,* без обзира на то што за тај број платних трансакција није наплаћена накнада.

 21. У колони *Висина накнаде по услузи*, пружалац платних услуга уписује, с десним поравнањем, накнаду у новчаном износу, укључујући најнижи и највиши номинално изражени износ накнаде и/или процентуално изражену накнаду у односу на износ платне трансакције, на начин на који је ту накнаду навео и у обрасцу у којем је наведен преглед услуга и накнада за корисника платних услуга у складу са одлуком којом се уређују садржај и форма прегледа услуга и накнада повезаних с платним рачуном.

 22. У колони *Колико пута је накнада наплаћена,* пружалац платних услуга уписује, с десним поравнањем, број који означава колико пута је одређена накнада за коришћену услугу повезану с платним рачуном наплаћена током извештајног периода. Ако у извештајном периоду није ниједном наплатио накнаду за одређену услугу, пружалац платних услуга у овој колони за ту услугу наводи текст „Накнада није наплаћена“.

 23. У колони *Укупно,* пружалац платних услуга уписује, с десним поравнањем, укупни износ накнада за коришћење одређене услуге у извештајном периоду, који је једнак производу износа накнаде по услузи и броја који означава колико пута је накнада наплаћена. Ако у посматраном периоду није ниједном наплатио накнаду за одређену услугу – пружалац платних услуга у овој колони уписује „0,00 RSD“.

 24. Ако корисник платних услуга у извештајном периоду није користио одређену платну услугу која је унапред дефинисана у обрасцу ИНК, пружалац платни услуга у колонама из тaч. 20. до 23. овог упутства уписује ознаку „/“.

 25. У оквиру елемента *Укупно плаћене накнаде*, пружалац платних услуга уписује, задебљано и с десним поравнањем, укупни износ свих накнада за коришћење услуга повезаних с платним рачуном у извештајном периоду.

Табела *Детаљан приказ плаћених камата у вези с платним рачуном*

 26. У табели *Детаљан приказ плаћених камата у вези с платним рачуном,* пружалац платних услуга уписује податке о свим каматама које је наплатио кориснику платних услуга у вези са услугама повезаним с платним рачуном у извештајном периоду.

 27. У колони *Услуга,* пружалац платних услуга уписује, с левим поравнањем, назив услуге у вези с којом је наплатио камату кориснику платних услуга и у реду непосредно испод наводи релевантни период у којем је применио одређену каматну стопу.

 28. У колони *Каматна стопа,* пружалац платних услуга, с десним поравнањем, уписује висину годишње каматне стопе коју је применио у вези са одређеном услугом у вези с којом је наплатио камату кориснику платних услуга у одређеном периоду. Ако се каматна стопа мењала током извештајног периода, пружалац платних услуга уписује сваку каматну стопу која се примењивала током сваког појединачног периода.

 29. У колони *Камата,* пружалац платних услуга, с десним поравнањем, уписује износ обрачунате камате у динарима, односно износ обрачунате камате у страној валути за платни рачун у страној валути – коју је наплатио кориснику платних услуга у вези са одређеном услугом повезаном с платним рачуном. Ако се износ обрачунате и наплаћене камате мењао услед промене каматне стопе током извештајног периода, пружалац платних услуга уписује сваки износ камате коју је с тим у вези обрачунао и наплатио кориснику платних услуга током сваког појединачног периода.

 30. У елемент *Укупно плаћене камате*, пружалац платних услуга уписује, задебљано и с десним поравнањем, укупан износ свих камата које је обрачунао и наплатио од корисника платних услуга за коришћење услуга повезаних с платним рачуном у извештајном периоду.

 Пример:

|  |
| --- |
| **II. Детаљан приказ плаћених камата у вези с платним рачуном** |
| Услуга | Каматна стопа | Камата |
| Дозвољено прекорачење рачуна |   |   |
| 01. 01. 2019 – 30. 06. 2019. | 5,60% | 201,36 RSD |
| 01. 07. 2019 – 31. 12. 2019. | 5,30% | 56,44 RSD |
| Укупно плаћене камате | 257.80 RSD |

Табела *Детаљан приказ зарађених камата у вези с платним рачуном*

 31. У табели *Детаљан приказ зарађених камата у вези с платним рачуном,* пружалац платних услуга уписује податке о свим каматама које је платио кориснику платних услуга у вези са услугама повезаним с платним рачуном у извештајном периоду.

 32. У колони *Услуга,* пружалац платних услуга уписује, с левим поравнањем, назив услуге у вези с којом је платио камату кориснику платних услуга и у реду непосредно испод наводи релевантни период у којем је применио одређену каматну стопу.

 33. У колони *Каматна стопа,* пружалац платних услуга, с десним поравнањем, уписује висину каматне стопе коју је применио у вези са одређеном услугом у вези с којом је кориснику платних услуга платио камату у одређеном периоду. Ако се каматна стопа мењала током извештајног периода, пружалац платних услуга уписује сваку каматну стопу која се примењивала током сваког појединачног периода.

 34. У колони *Камата,* пружалац платних услуга, с десним поравнањем, уписује износ обрачунате камате у динарима коју је платио кориснику платних услуга у вези са одређеном услугом повезаном с платним рачуном, односно износ обрачунате камате у страној валути коју је платио кориснику платних услуга у вези са одређеном услугом повезаном с платним рачуном у тој валути. Ако се износ обрачунате и плаћене камате мењао услед промене каматне стопе током извештајног периода, пружалац платних услуга уписује сваки износ камате коју је с тим у вези обрачунао и платио кориснику платних услуга током сваког појединачног периода.

 35. У елемент *Укупно зарађене камате*, пружалац платних услуга уписује, задебљано и с десним поравнањем, укупан износ свих камата које је обрачунао и платио кориснику платних услуга за коришћење услуга повезаних с платним рачуном у извештајномм периоду, по валутама.

 36. Ако је каматна стопа применљива, али за одређен период износи 0,00%, пружалац платних услуга у колони *Камата* уписује „0,00”.

 37. Ако за одређени рачун не плаћа камату кориснику платних услуга, јер се на тај рачун камате не примењују – пружалац платних услуга у колони *Камата* уписује текст „Камате нису применљиве”, с левим поравнањем.

 38. У табели *Додатне информације*, пружалац платних услуга јасно и сажето, придржавајући се правила о редоследу приказивања услуга која су утврђена овим упутством, уписује све додатне информације које су значајне за корисника а односе се на накнаде и камате у вези са услугама повезаним с платним рачуном за који је израдио конкретни образац ИНК (нпр. ако постоје обрачунате накнаде и камате које нису наплаћене, односно камате које нису плаћене кориснику до краја извештајног периода – пружалац платних услуга приказује те накнаде и камате у оквиру ове табеле).